Burse - Fonduri mutuale

Bursa de Valori Bucureşti: Agenţia de evaluare financiară FTSE Russell confirmă că România este pe cale să fie inclusă în indicii FTSE de Pieţe Emergente în cadrul revizuirii din septembrie 2020

Autor: Liviu Popescu 3109

Bursa de Valori de la Bucureşti (BVB), operatorul pieţei de capital din România, a transmis astăzi că agenţia de evaluare britanică FTSE Russell confirmă reclasificarea României ca şi piaţă emergentă şi pentru a fi incluse şi în indici este esenţială lichiditatea Băncii Transilvania şi a Nuclearelectrica în următoarele trei luni. “FTSE Russell confirmă că România este pe cale să fie inclusă în indicii FTSE de pieţe emergente în cadrul revizuirii din septembrie 2020. Verificarea eligibilităţii pentru includerea în indici se va realiza în cadrul revizuirii anuale FTSE Global All Cap din septembrie 2020 şi se va baza pe datele de tranzacţionare de la 30 iunie 2020. Revizuirea din septembrie va analiza lichiditatea individuală a companiilor monitorizate (8 companii româneşti ce îndeplinesc criteriile de dimensiune ale FTSE Russell) în perioada iulie 2019 – iunie 2020”, transmite BVB. Pentru ca o companie să îndeplinească criteriul de lichiditate, aceasta trebuie să aibă o lichiditate mediană lunară de cel puţin 0,05% pentru minim 10 din 12 luni. Măsurarea lichidităţii, conform metodologiei FTSE Russell, se realizează pentru fiecare companie ca raport dintre mediana lunară a volumelor tranzacţionate zilnic şi numărul de acţiuni free float.